El govern de Gandia dona compte del pla del Ministeri per a refinançar el deute municipal i acaba amb la situació de risc financer
30 maig 2025

## El govern de Gandia dona compte del pla del Ministeri per a refinançar el deute municipal i acaba amb la situació de risc financer30 maig 2025Última actualització: 30 maig 2025

![](../gestion/img/5a866bda72e8e461e0326a0078f262198954a14564c25cb3e7cc84f9d49418cc.jpg)  
  

El govern de Gandia ha donat compte hui de dos expedients destinats a solucionar de manera definitiva la situació del deute municipal i donar resposta a les necessitats de la ciutadania, possibilitant l’arribada de noves inversions.

D’una banda, s’ha donat compte de l’aprovació per a acollir-se a un nou model financer impulsat pel Ministeri d’Hisenda, del qual es beneficiarien 85 municipis de l’Estat espanyol, entre els quals es troba la nostra ciutat. Aquesta mesura amplia en 20 anys el termini d’amortització del deute pendent, portant-lo fins a l’any 2070. L’acord permetrà continuar amortitzant deute, però amb molt menys esforç pressupostari, garantint al mateix temps la capacitat inversora del municipi i posant fi al risc financer de les arques municipals.

La mesura s’emmarca en una estratègia de sostenibilitat financera promoguda pel Govern d’Espanya i destinada a municipis amb dificultats estructurals de deute, però que hagen demostrat solvència i responsabilitat fiscal. En aquest context, Gandia no sols compleix els requisits, sinó que és reconeguda com a model pioner, ja que el disseny tècnic del nou sistema d’amortització s’inspira directament en el pla desenvolupat pel mateix Ajuntament en exercicis anteriors.

D’altra banda, s’ha informat d’una modificació de crèdit que permetrà mobilitzar prop d’1,4 milions d’euros provinents d’una part dels romanents de tresoreria, sumat a les baixes produïdes en licitacions previstes, o la venda de patrimoni.  
Aquesta mesura permetrà complementar determinades partides per a continuar amb experiències tan exitoses de suport a les famílies i al comerç local, com és el Xec Cultural Escolar, el reforç de la Fira i Festes, la millora d’instal·lacions escolars, o possibilitar la Trobada Estatal de Germandats i Confraries de la Setmana Santa, entre altres capítols.

Paral·lelament, es mobilitzen recursos per a atendre retards del Contracte Programa, atendre la retaxació de la urbanització Beniopa-Passeig o la neteja de les platges de les canyes abocades per la DANA, a més d’altres qüestions.